钦定古今图书集成/明伦汇编/官常典/第488卷 > 郭荣
## 钦定古今图书集成/明伦汇编/官常典/第488卷 > 郭荣

按《隋书》本传，“荣字长荣，自云太原人也。父徽，魏大统
末为同州司马。时武元皇帝为刺史，由是与高祖有
旧。徽后官至洵州刺史、安城县公。及高祖受禅，拜太
仆卿，数年卒官。荣容貌魁岸，外疏内密，与其交者多
爱之。周大冢宰宇文护引为亲信。护察荣谨厚，擢为
中外府水曹参军。时齐寇屡侵，护令荣于汾州观贼”
形势。时汾州与姚襄镇相去悬远，荣以为“二城孤迥，
埶不相救，请于州镇之间，更筑一城，以相控摄。”护从
之。俄而齐将段孝先攻陷姚襄、汾州二城，惟荣所立
者独能自守。护作浮桥，出兵度河，与孝先战。孝先于
上流纵大筏以击浮桥，护令荣督便水者引取其筏，
以功授大都督。护又以稽胡数为寇乱，使荣绥集之。
荣于上郡、延安筑周昌、弘信、广安、招远、咸宁等五城，
以遏其要路，稽胡由是不能为寇。武帝亲总万机，拜
宣纳中士。后从帝平齐，以战功赐马二十匹，绵绢六
百段，封平阳县男，迁司水大夫。荣少与高祖亲狎，情
契极欢。尝与高祖夜坐月下，因从容谓荣曰：“吾仰观
元象，俯察人事，周历已尽，我其代之。”荣深自结纳。宣
帝崩，高祖总百揆，召荣抚其背而笑曰：“吾言验未。”即
拜相府乐曹参军。俄以本官复领蕃部大夫。高祖受
禅，引为内史舍人。以龙潜之旧，进爵蒲城郡公，加位
上仪同，累迁通州刺史。仁寿初，西南夷獠多叛，诏荣
领八州诸军事、行军总管，率兵讨之，岁馀悉平，赐奴
婢三百馀口。炀帝即位，入为武候、骠骑将军，以严正
闻。后数岁，黔安首领田罗驹阻清江作乱，夷陵诸郡
民夷多应者，诏荣击平之。迁左候卫将军，从帝西征
吐谷浑，拜银青光禄大夫。辽东之役，以功进位左光
禄大夫。明年，帝复事辽东，荣以为中国疲敝，万乘不
宜屡动，乃言于帝曰：“边方失礼，臣下之事。臣闻千钧
之弩，不为鼷鼠发机，岂有亲辱大驾，以临小寇。”帝不
纳。复从军攻辽东城，荣亲蒙矢石，昼夜不释甲胄百
馀日。帝每令人窥诸将所为，知荣如是。帝大悦，每劳
勉之。九年，帝至东都，谓荣曰：“公年德渐高，不宜久涉
行阵，当与公一郡，任所选也。”荣不愿违离，顿首陈让，
辞情哀苦，有感帝心。于是拜为右候卫大将军。后数
日，帝谓百寮曰：“诚心纯至如郭荣者，固无比矣。”其见
信如此。杨元感之乱，帝令驰守太原。明年，复从帝至
柳城，遇疾，帝令存问动静，中使相望。卒于怀远镇，时
年六十八。帝为之废朝，赠兵部尚书，谥曰恭，赠物千
段。有子福善。